Maatskappy reageer oor ‘Doom-profeet’Foto: Facebook Tiger Brands het in ŉ verklaring gesê die maatskappy neem kennis van die onlangse optrede deur profeet (Detective) Lethebo Rabalago waar Doom-insekweermiddel in persone se gesig gespuit word as deel van aanbidding. “Dit is uiters ontstellend en kommerwekkend, en ons wil dit baie duidelik stel dat dit onveilig is om Doom of enige spuitmiddel in enigiemand se gesig te spuit,” het die maatskappy gesê. “Doom is spesifiek geformuleer om spesifieke insekte dood te maak, soos die besonderhede op die spuitkannetjie aandui. Die verpakking het ook baie duidelike waarskuwings waaraan verbruikers moet voldoen.” Tiger Brands het bygevoeg indien Doom vir enige ander doel gebruik word as dit waarvoor dit bedoel is, is daar risiko’s aan verbonde en is dit gevaarlik. “Tiger Brands is besig om met die profeet kontak te maak en hom te versoek om dié praktyk te staak.” Maroela Media het vroeër berig foto’s word versprei van die profeet van die Mountzion General Assembly in Limpopo wat sy gemeentelede in die gesig en op ander liggaamsdele met Doom spuit om hulle te “genees”.